A rendőségtől kaptak nagymotorokat a fővárosi polgárőrök
Két Suzuki Banditot adtak át a polgárőröknek.
A két darab négyhengeres, 650 köbcentis motort a Budapesti Rendőr-főkapitányság kedden adta át a Budapesti Polgárőr Szövetségnek. A motorokat a szabályok szerint ellátják a polgárőrségnek kijelölt megkülönböztető jelzésekkel.

A két jármű nem új, de keveset futott, nagyon jó állapotban van – mondta a hvg.hu-nak Kardos Pál a Budapesti Polgárőr Szövetség elnöke.

A rendőrségtől „leszerelt” két motort a fővárosban fogják használni, speciális tréningen is részt kell venniük azoknak, akik majd felülnek rájuk. A polgárőrségnél háromszintű motoros képzés van, ezekkel a motorokkal a rendőrséggel együtt is tudnak dolgozni a kollégáik.

A rendőrségnél a legnépszerűbb típus egyébként a BMW R1250 RT amely egy 1254 köbcentis, kéthengeres boxermotorral szerelt kétkerekű. Ezek mindegyike gyárilag rendőrségi kialakítású, egyebek között elektromosan állítható szélvédővel, ülés- és markolatfűtéssel van ellátva.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
nagymotor rendőrmotor Suzuki Bandit polgárőrség polgárőr motor